**Dunakeszi Város Önkormányzata Képviselő-testületének 19/2024. (IX. 27.) önkormányzati rendelete**

**a helyi építészeti tervtanács működési feltételeiről és eljárási szabályairól**

Hatályos: 2024. 11. 01

Dunakeszi Város Önkormányzatának Képviselő-testülete Magyarország [Alaptörvénye 32. cikkének (2) bekezdés](https://njt.hu/jogszabaly/2011-4301-02-00#CA32@BE2)ében meghatározott jogalkotási hatáskörében, valamint a magyar építészetről szóló [2023. évi C. törvény 225. § (8) bekezdésének 3. pont](https://njt.hu/jogszabaly/2023-100-00-00#SZ225@BE8@PO3)jában foglalt felhatalmazás alapján, illetve Magyarország helyi önkormányzatairól szóló [2011. évi CLXXXIX. törvény 10. § (1) bekezdés](https://njt.hu/jogszabaly/2011-189-00-00#SZ10@BE1)ében meghatározott feladatkörében eljárva az alábbi rendeletet alkotja.1

1. A rendelet célja, hatálya és alkalmazása

1. §

(1) A rendelet célja Dunakeszi Város épített környezetének alakítása, illetve építészeti örökségének védelme szempontjából a magyar építészetről szóló [2023. évi C. törvény (továbbiakban: Mép. tv. )](https://njt.hu/jogszabaly/2023-100-00-00)szerint tervtanácsi véleményre alapozott, a településképi véleményezési eljárásra kijelölt építészeti- műszaki tervek szakszerűségének és magas színvonalának biztosításán keresztül, továbbá a vonatkozó jogszabályok és a településképi követelmények érvényre juttatása, elősegítve ezzel a településkép, az építészeti és környezeti vizuális minőség esztétikus, harmonikus alakítását.

(2) A rendelet hatálya kiterjed Dunakeszi Város közigazgatási területén a [Mép. tv.](https://njt.hu/jogszabaly/2023-100-00-00) által definiált tervtanácsi véleményre alapozott, a településképi véleményezési eljárásra kijelölt építészeti- műszaki tervekre, illetve a tervek készítőire.

(3) Az építészeti és településrendezési tervtanácsokról szóló [283/2024. (IX.30.) Korm. rendelet (a továbbiakban: Korm. rendelet)](https://njt.hu/jogszabaly/2024-283-20-22) előírásait az e rendeletben foglalt kiegészítésekkel együtt kell alkalmazni.

2. Helyi építészeti tervtanács létrehozása

2. §

Dunakeszi Város Önkormányzata (a továbbiakban: Önkormányzat) a Mép. tv.-ben kapott felhatalmazás alapján tervtanácsi véleményre alapozott településképi véleményezési eljárásra kijelölt építmények építészeti-műszaki terveinek előzetes véleményezésére, valamint az [1. § (1) bekezdés](https://or.njt.hu/eli/731245/r/2024/19#SZ1@BE1)ben meghatározott célok megvalósítása érdekében helyi építészeti tervtanácsot (a továbbiakban: Tervtanács) működtet.

3. A Tervtanács feladata

3. §

A Tervtanács szakmai véleményt fogalmaz meg az Önkormányzat számára azokban az ügyekben, melyeket a Mép tv. a Tervtanács hatáskörébe utal.

4. A Tervtanács összetétele

4. §

(1) A Tervtanács elnöke az önkormányzati főépítész, aki a Tervtanács munkáját vezeti.

(2) A Tervtanács tagjait a feladatok ellátására – az önkormányzati főépítész javaslatára – Dunakeszi Város polgármestere bízza meg határozatlan időre.

(3) A Tervtanácsi véleményalkotásra kijelölt tagok száma a 15 főt nem haladhatja meg, egy adott ülésen legalább 1 tag vesz részt rotációs formában.

5. A Tervtanács működése

5. §

(1) A Tervtanács szükség szerinti gyakorisággal ülésezik (amennyiben bírálandó terv érkezik, havonta legalább két alkalommal). A Tervtanácsot az elnök – akadályoztatása esetén az általa megbízott tervtanácsi tag – hívja össze.

(2) A Tervtanács akkor határozatképes, ha az ülésen a Tervtanácsi ülésre meghívott tagok több mint fele – az elnököt is ide számítva – jelen van.

(3) A Tervtanács szakmai véleményét egyszerű többséggel alakítja ki. Szavazategyenlőség esetén az elnök szavazata dönt.

6. §

A Tervtanács elnöke egyes, jelentősebbnek ítélt, vagy az átlagosnál kiemeltebb, összetettebb ügy részletes vizsgálatára és annak minősítésére bírálót (opponenst) kérhet fel. A bírálóra a Tervtanács tagjára vonatkozó szakmai feltételek az irányadók. A bíráló a tervtanácsi ülésen tanácskozási joggal részt vehet.

7. §

(1) A Tervtanács eljárása a [Korm. rendelet 35. § (1) bekezdés](https://njt.hu/jogszabaly/2024-283-20-22#SZ35@BE1)e értelmében díj- és illetékmentes.

(2) A Tervtanács működéséhez szükséges források fedezetét az Önkormányzat a mindenkori éves költségvetésében biztosítja.

(3) A Tervtanács tagjait – az elnök kivételével – tiszteletdíj illeti meg mindazon tervtanácsi ülés tekintetében, amelyen véleményezőként részt vett. Ennek összege ülésenként 10.000,- Ft.

(4) A [6. §](https://or.njt.hu/eli/731245/r/2024/19#SZ6)-ban foglaltak szerint felkért bírálót megbízásonként 15.000,- Ft illeti meg tiszteletdíjként

8. §

A Tervtanács munkájának szervezését, titkársági feladatait, valamint a működésével kapcsolatos adminisztratív feladatokat a Polgármesteri Hivatal feladatkör szerint illetékes szervezeti egysége – a Főépítészi Iroda – látja el.

9. §

Ez a rendelet a kihirdetését követő napon lép hatályba.

 Nagyné dr. Spiegelhalter Renáta Dióssi Csaba

 jegyző polgármester

Kihirdetési záradék:

Kihirdetve: 2024.(IX.27.)

Nagyné dr. Spiegelhalter Renáta

 Jegyző

1 Módosította a 25/2024. (X.31.) Ör.